Úrad vlády SR					               Na rokovanie vlády SR
Sekcia hospodárskej politiky					    dňa 23.4.2003
								      	    k číslu 2943/2003
								               k bodu č. 43

S t a n o v i s k o

k Návrhu Stratégie reformy riadenia verejných financií
________________________________________________________________________

I.

	Návrh predkladá minister financií ako iniciatívny. Obsahuje návrh uznesenia, predkladaciu správu, návrh stratégie reformy..., doložku, vyhodnotenie pripomienkového konania a návrh komuniké. 

	Navrhnutá je stratégia reformy v členení na 3 hlavné oblasti: posilnenie transparentnosti verejných financií, posilnenie úlohy strategického plánovania pri alokácii zdrojov a prechod k rozpočtovaniu orientovanému na výsledky a vytvorenie systému pre tvorbu stabilného strednodobého rámca verejných financií.

II.

Vyhodnotenie pripomienkového konania je súčasťou materiálu. Pripomienky vecného charakteru boli akceptované.

III.

	Návrh stratégie reformy riadenia verejných financií je súčasťou komplexnej reformy verejných financií. V súčasnosti už prebiehajú viaceré významné zmeny v systéme riadenia verejných financií, ide najmä o zavádzanie Štátnej pokladnice, Agentúry pre riadenie dlhu a likvidity, zrušenie viacerých štátnych fondov, zlepšenie finančnej kontroly, pristúpenie k programovému rozpočtovaniu.

	Predložený návrh stratégie vnáša do týchto, ako aj do ďalších pripravovaných zmien prvok komplexnosti a prepojenosti. Identifikuje hlavné prvky reformy a vzájomné väzby, vrátane časovej a finančnej zabezpečenosti. Súčasťou návrhu je doložka finančných, ekonomických, environmentálnych vplyvov a vplyvov na zamestnanosť.

	Implementácia reformy by sa mala uskutočniť v časovom horizonte do r.2006, vrátane vytvorenia legislatívneho rámca a inštitucionálnych kapacít. Na zabezpečenie jej ďalšej realizácie bola zriadená Riadiaca komisia. Detailný plán implementačnej fázy reformy by mal byť dopracovaný do konca júna 2003.

Záver:

Vzhľadom na to, že realizácia reformy by mala významne prispieť k zvýšeniu rozpočtovej disciplíny, efektívnemu stanoveniu priorít použitia verejných zdrojov, kvalitnejšiemu riadeniu likvidity a dlhu, ako aj na to, že je už z veľkej časti rozbehnutá a finančne zabezpečená viacerými pôžičkami a technickými asistenciami, vláde SR odporúčame s návrhom stratégie reformy súhlasiť.

Bratislava 22. apríla 2003